SELIC ดีดแรง 5% เก็งแผนลงทุน “เทวกรรมโอสถ” รุกเฮลธ์แคร์ คาดหนุนรายได้-กำไรโต
SELIC ดีดแรง 5% ราคาแตะ 3.06 บ. ด้วยมูลค่าซื้อขาย 45.97 ลบ. คาดนักลงทุนเข้าซื้อเก็งกำไร รับแผนลงทุน 280 ลบ. ซื้อหุ้น “เทวกรรมโอสถ” สัดส่วน 50% รุกธุรกิจเฮลธ์แคร์เต็มสูบ คาดหนุนรายได้-กำไรโต
SELIC ดีดแรง 5% ราคาแตะ 3.06 บ. คาดนักลงทุนเข้าซื้อเก็งกำไร รับแผนลงทุน “เทวกรรมโอสถ” รุกเฮลธ์แคร์ หนุนรายได้-กำไรโต
29 ส.ค. 2565

ผู้สื่อข่าวรายงานว่า ราคาหุ้น บริษัท ซีลิค คอร์พ จำกัด (มหาชน) หรือ SELIC ล่าสุด ณ เวลา 11:45 น. อยู่ที่ 3.06 บาท บวก 0.16 บาท หรือ 5.52% สูงสุดที่ระดับ 3.14 บาท ต่ำสุดที่ระดับ 2.84 บาท ด้วยมูลค่าซื้อขาย 45.97 ล้านบาท

ทั้งนี้ ราคาหุ้น SELIC ปรับตัวขึ้น หลังที่ประชุมคณะกรรมการบริษัท SELIC มีมติอนุมัติให้ข้าลงทุนใน บริษัท เทวกรรมโอสถ จำกัด ด้วยการเข้าซื้อหุ้นสามัญ จำนวน 17,077,418 หุ้น คิดเป็นสัดส่วน 50% ของจำนวนหุ้น ทั้งหมดหลังการเพิ่มทุนแล้ว มูลค่ารวมทั้งสิ้น 280 ล้านบาท
โดย 1) ซื้อหุ้นเพิ่มทุนจำนวน 12,295,741 หุ้น คิดเป็นสัดส่วน 36% มูลค่าจำนวน 200 ล้านบาท และ 2) ซื้อหุ้นสามัญจากผู้ถือหุ้นเดิม คือ บริษัท นิว ไดมอนด์ ไฮลดิ้งส์ พีทีอีลิมิเต็ด จำนวน 4,781,677 หุ้น คิดเป็นสัดส่วนร้อยละ 14 มูลค่าจำนวน 80 ล้านบาท
ทั้งนี้ เทวกรรมโอสถ เป็นบริษัทจำกัดที่จดทะเบียนจัดตั้งภายใต้กฎหมายไทย ซึ่งประกอบธุรกิจเป็นผู้ผลิตและจัดจำหน่ายผลิตภัณฑ์บรรเทาอาการปวดเมื่อยกล้ามเนื้อแบรนด์ “น้ำมันมวย” ซึ่งจำหน่ายทั้งในประเทศและต่างประเทศ
อย่างไรก็ตาม บริษัทฯ จะทำการชำระราคาหุ้นสามัญของบริษัท เทวกรรมโอสถ จำกัด ให้แก่ผู้ขายเป็นเงินสด จำนวน 250,000,000 บาท ในวันที่ 31 สิงหาคม 2565 และจำนวน 30,000,000 บาท ภายในวันที่ 30 พฤศจิกายน 2565 โดยแหล่งเงินทุนมาจากการออกและเสนอขายหุ้นเพิ่มทุนสามัญให้แก่บุคคลในวงจำกัดของบริษัทจำนวน 250 ล้านบาท และ จากเงินทุนหมุนเวียนในกิจการของบริษัทฯ จำนวน 30 ล้านบาท
สำหรับผลประโยชน์จากการเข้าทำรายการดังกล่าว บริษัทฯ มียอดขายและกำไรเพิ่มขึ้นจากส่วนแบ่งของบริษัท เทวกรรมโอสถ จำกัด และจะทำให้บริษัทฯ สามารถขยายการเติบโตของธุรกิจและเปิดตลาดเข้าสู่ตลาด Healthcare ซึ่งเป็นตลาดที่มีแนวโน้มการเติบโตต่อเนื่อง นอกเหนือจากนี้ยังทำให้บริษัทฯ ขยายช่องทางการดำเนินธุรกิจเพิ่มเติมจากประเภท Business to Business มาเปิดช่องทาง Business to Consumer
นอกจากนี้ความเชี่ยวชาญและประสบการณ์ในการดำเนินธุรกิจในกลุ่มผลิตภัณฑ์ Consumer Healthcare จะส่งผลเอื้อต่อบริษัทฯ ในโครงการลงทุนในผลิตภัณฑ์เวชภัณฑ์แบรนด์ Neoplast Neobun ซึ่งอยู่ในธุรกิจ market sector ประเภทเดียวกัน ก่อให้เกิดประสิทธิผล และประสิทธิภาพในการบริหารจัดการในธุรกิจนี้ได้มาก และรวดเร็วยิ่งขึ้น และสร้างพื้นฐานและการเข้าสู่ตลาด Healthcare ที่ชัดเจนและเตรียมพร้อมต่อการเติบโตในตลาดนี้ในอนาคต